Diari Oficial de la Generalitat Valenciana


Sumari del DOGV 9649, del 27-07-2023 (2023/8265)

RESOLUCIÓ de 14 de juliol de 2023, de la Conselleria de Política Territorial, Obres Públiques i Mobilitat, relativa a la reducció temporal del 50 % de les tarifes dels títols integrats de transport del sistema TAM d'Alacant i de transport metropolità de Castelló, així com dels títols de transport propis de la xarxa del TRAM d'Alacant, a l'empara del que es preveu en el Reial decret llei 5/2023.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9649

Data del DOGV
:   27-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8265


Data del document
:   14-07-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * tarifa de transport

RESOLUCIÓ de 14 de juliol de 2023, de la Conselleria de Política Territorial, Obres Públiques i Mobilitat, relativa a la reducció temporal del 50 % de les tarifes dels títols integrats de transport del sistema TAM d'Alacant i de transport metropolità de Castelló, així com dels títols de transport propis de la xarxa del TRAM d'Alacant, a l'empara del que es preveu en el Reial decret llei 5/2023. [2023/8265]  
  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, (modificada per la LO 1/2006, de 10 d'abril), atribueix a la Generalitat, en el seu article 49.1.15a, la competència exclusiva en matèria de transport terrestre dins de la Comunitat Valenciana.  
Per part seua, la Llei 6/2011, d'1 d'abril, de la Generalitat, de mobilitat de la Comunitat Valenciana, en el seu article 39, encarrega a l'Administració la fixació de tarifes màximes aplicades als títols de transport propis dels operadors de serveis públics de la seua competència.  
  
Les tarifes actuals es van establir en l'Ordre 6/2023, de 23 de maig, de la Conselleria de Política Territorial, Obres Públiques i Mobilitat, per la qual s'aproven les tarifes i condicions d'utilització dels títols de transport de la Generalitat del sistema TAM a Alacant i del transport metropolità de la Plana a Castelló, així com dels títols de transport propis de la xarxa del TRAM d'Alacant.  
La situació d'emergència energètica, encariment de productes i desproveïment d'algunes matèries primeres bàsiques en tota Europa, agreujada per la invasió d'Ucraïna, ha estat comportant greus dificultats econòmiques i logístiques per a les famílies i els sectors productius valencians. Aquestes circumstàncies han obligat a donar una resposta integral de les institucions de la Unió Europea, d'Espanya i de la Comunitat Valenciana. Aquesta situació va justificar l'adopció de les mesures consistents en la reducció de les tarifes, situació que continua en l'actualitat, per la qual cosa és procedent estendre aquestes mesures.  
Mitjançant la Resolució de 4 d'agost de 2022 es va aprovar la reducció temporal de les tarifes del 30 % en els títols integrats de transport del sistema TAM d'Alacant i el Transport Metropolità de Castelló, així com dels títols de transport propis de la xarxa del TRAM d'Alacant, a l'empara del que es preveu en el Reial decret llei 11/2022, des de l'1 de setembre fins al 31 de desembre de 2022. Aquesta mesura es va prolongar fins al 31 de gener de 2023 mitjançant Resolució de data 30 de desembre de 2022 mentre s'arbitraven les mesures per a l'aplicació de majors reduccions a l'empara del Reial decret llei 20/2022, de 27 de desembre.  
Posteriorment, mitjançant Resolució de 27 de gener de 2023 es va aprovar incrementar la reducció temporal de les tarifes al 50 % en els títols integrats de transport del sistema TAM d'Alacant i el Transport Metropolità de Castelló, així com dels títols de transport propis de la xarxa del TRAM d'Alacant, a l'empara del que es preveu en el Reial decret llei 20/2022, des de l'1 de febrer fins al 31 de juliol de 2023.  
  
En aquest sentit, amb la finalitat de continuar incentivant el transport públic i la mobilitat sostenible, al mateix temps que s'ajuda a pal·liar l'efecte de la inflació en les famílies valencianes, es considera convenient sol·licitar, per part de la Generalitat, les ajudes directes al transport públic previstes en el Reial decret llei 5/2023, de 28 de juny, per a continuar aplicant les reduccions en les tarifes en els serveis de transport públic de competència de la Generalitat, entre els quals s'inclouen els títols de transport del sistema TAM i del TRAM a Alacant, i el transport metropolità de la Plana a Castelló.  
Per això, en virtut del que es disposa en l'article 28 ll) de la Llei 5/1983, de 30 de desembre, del Consell, en relació amb l'article 39 de la Llei 6/2011, d'1 d'abril, de mobilitat de la Comunitat Valenciana, i a proposta de la Direcció General d'Obres Públiques, Transport i Mobilitat Sostenible i del Consell d'Administració de Ferrocarrils de la Generalitat Valenciana referent a la xarxa del TRAM d'Alacant, resolc:  
  
Primer. Reducció temporal de tarifes dels títols de transport integrats de la Generalitat per al sistema TAM d'Alacant i el Transport Metropolità de Castelló.  
1. Disposar la reducció temporal de les tarifes dels títols de transport integrats de la Generalitat d'aplicació als serveis de transport públic del sistema TAM des de l'1 d'agost de 2023 fins al 31 de gener de 2024, tots dos inclosos, que s'indiquen a continuació, les tarifes dels quals, temporalment, inclosos impostos i assegurança obligatòria de viatgers, seran les següents:  
  
Tipus de títol Tarifa temporal 50 %  
(de l'1/8/2023 al 31.01.2024)  
Bo Móbilis Multiviatge (10 viatges) 4,35 €  
Bo Móbilis Jove (30 viatges) 10,60 €  
Bo Móbilis Escolar (30 viatges) 8,25 €  
  
  
2. Disposar la reducció temporal de les tarifes dels títols de transport integrats de la Generalitat d'aplicació en el transport metropolità de la Plana des de l'1 d'agost de 2023 fins al 31 de gener de 2024, tots dos inclosos, que s'indiquen a continuació, les tarifes dels quals, temporalment, inclosos impostos i assegurança obligatòria de viatgers, seran les següents:  
  
Tipus de títol Tarifa temporal 50 %  
(de l'1/8/2023 al 31.01.2024)  
Bo bus normal (10 viatges) 4,10 €  
Bo temporal 30 (30 dies) 15,00 €  
  
  
3. Els títols integrats adquirits dins del període de vigència de la reducció temporal de tarifes seran susceptibles d'utilització fins al 29 de febrer de 2024.  
Les persones que hagueren obtingut el títol amb un descompte del 50 % amb anterioritat a l'entrada en vigor de la present resolució podran continuar utilitzant aquest títol durant la vigència d'aquesta.  
4. Entre l'1 de març i el 30 de juny de 2024, els títols integrats no consumits, adquirits amb la reducció temporal de tarifa prevista en aquest apartat, podran canviar-se per un títol idèntic conformement a la tarifa que estiga vigent, abonant la diferència que corresponga.  
  
Segon. Reducció temporal de tarifes dels títols de transport propis d'FGV per a la xarxa de TRAM d'Alacant.  
1. Disposar la reducció temporal de les tarifes dels títols de transport propis d'FGV en la xarxa del TRAM d'Alacant des de l'1 d'agost de 2023 fins al 31 de gener de 2024, tots dos inclosos, que s'indiquen a continuació; aquestes tarifes, temporalment, inclosos impostos i assegurança obligatòria de viatgers, seran les següents:  
  
Tipus de títol Tarifa temporal 50 %  
segons combinació zonal  
(de l'1/8/2023 al 31.01.2024)  
 B - C AB - BC ABC  
Bo 10 4,00 € 6,00 € 10,00 €  
Bo 30 11,40 € 17,10 € 28,50 €  
24 h - - 4,00 €  
Gent Major Mensual - - 4,85 €  
Mobilitat Mensual - - 4,85 €  
  
  
2. Per als títols «Gent Major Anual» i «Mobilitat Anual» s'arbitraran els mecanismes que permeten l'aplicació de les reduccions de tarifes del 50 % proporcionalment al període de convivència de la vigència del títol de què es tracte dins del període de l'1 d'agost de 2023 al 31 de gener de 2024.  
3. Els títols propis d'FGV adquirits dins del període de vigència de la reducció temporal de tarifes seran susceptibles d'utilització fins al 29 de febrer de 2024.  
Les persones que hagueren obtingut el títol amb un descompte del 50 % amb anterioritat a l'entrada en vigor de la present resolució podran continuar utilitzant aquest títol durant la vigència d'aquesta.  
4. Entre l'1 de març i el 30 de juny de 2024, els títols no consumits, adquirits amb la reducció temporal de tarifa prevista en aquest apartat, podran canviar-se per un títol idèntic conformement a la tarifa que estiga vigent, abonant la diferència que corresponga.  
  
Tercer. Habilitació  
1. Es faculta la persona titular de la direcció general competent en matèria de transports per a la realització de les accions que resulten necessàries per a l'aplicació i execució de la present resolució en el transport metropolità d'Alacant i de Castelló.  
2. Es faculta la persona titular de la Direcció Gerència de Ferrocarrils de la Generalitat Valenciana per a la realització de les accions que resulten necessàries per a l'aplicació i execució de la present resolució en la xarxa del TRAM d'Alacant.  
  
Quart. Efectes  
La present resolució tindrà efectes des del dia de la seua signatura.  
  
Contra aquesta resolució, que posa fi a la via administrativa, es podrà, potestativament, interposar un recurs de reposició en el termini d'un mes comptat des de la seua publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 14 de juliol de 2023.- La consellera de Política Territorial, Obres Públiques i Mobilitat: Rebeca Torró Soler.